Drapet sendte Sverige ut i et dødelig kaos. Nå har dommen falt. 
En 16-åring og 20-åring er nå dømt for drapet på en gjengleders mor.  En sen septemberkveld i fjor sto et kjøkkenvindu åpent i Uppsala i Sverige. Sekunder senere ligger en 58 år gammel kvinne på gulvet.  Nødetatene trodde først det dreide seg om en hjertestans. Helt til de ser kulehullet i brystet.  Deretter et nytt sjokk. Kvinnen på gulvet var en mor. Moren til Ismail Abdo, en kjent gjengleder i Sverige.  Politiet tilkalte forsterkninger.  Eksperter kalte drapet en krigserklæring.  Og krig var det Sverige fikk. Ber om fengsel for mindreårig På et halvt døgn i september ble for eksempel tre personer drept i tre ulike hendelser. Tall fra Brottsförebyggande rådet (Brå), viser at det ble registrert 121 tilfeller av dødelig vold i Sverige i 2023. Det er fem flere enn året før.  I saken som startet det hele, tok politiet ut tiltale mot fem personer. Alle fem ble dømt, ifølge SVT som har tilgang på den 104-siders lange dommen. I retten har politiet lagt frem det de mener skjedde den dagen 58-åringen ble drept. Den da 19 år gamle tiltalte og den da 15 år gamle tiltalte skal ha møttes i Uppsala samme dag som drapet ble utført. De to skal ha kjørt sammen på en el-scooter til forstaden Brillinge for å utføre drapet. Politiet har også lagt frem videoer der 19-åringen vifter med drapsvåpenet, ifølge SVT.  En ny trend i gjengkrigen er at unggutter blir brukt som løpegutter for å utføre bestillingsdrap. Gjerningspersonene blir yngre og yngre, ifølge politiet.  Aktor har lagt ned påstand om livstid for 20-åringen og seks års fengsel for 16-åringen. Sistnevnte var 15 år da forbrytelsen ble gjort. 15 år er også den kriminelle lavalderen i Sverige. – Det er uvanlig at personer under 18 år blir dømt til fengsel i Sverige. Men det forekommer, og denne saken er en slik sak der jeg mener det bør skje, sa aktor Erik Grönvall til SVT. Grönvall fikk ikke gjennomslag for fengselsstraff.  Like etter klokken 14 ble den siktede 16-åringen dømt til fire års lukket ungdomsomsorg for drapet på gjenglederen Ismaid Abdos mor. Den siktede 20-åringen ble dømt til livsvarig fengsel.  Saken flyttet også grenser i gjengkriminaliteten.  Intern konflikt Kriminolog Manne Gerell ved Malmös universitet sa til Aftenposten at det at man angriper mødre, er nytt.  – Det har en spesiell betydning, sa han. Mødredrapet skjedde etter solemerker på grunn av konflikt mellom gamle venner.  Et av de mest kjente kriminelle nettverkene i Sverige var på denne tiden Foxtrot-nettverket. Det ble ledet av den mektige Rawa Majid, som går under kallenavnet «Den kurdiske reven».  Ismail Abdo, kalt «Jordgubben», var kjent som Majids høyre hånd. Men noe gikk galt, det skar seg mellom de to. Dette skal ha resultert i at Abdos mor ble drept.  Også boligen til «Den kurdiske revens» svigermor ble oppsøkt av personer med våpen. Går etter slektninger Tidligere kunne slektninger av gjengkriminelle leve normale liv, sier slektninger av den drepte kvinnen til SVT.  I perioden etter drapet levde de et helt annet liv. De forteller at de snek seg ut på balkongen for å få frisk luft. Særlig er de eldre familiemedlemmene bekymret for hvordan det går med skolebarna i familien.  – Rektor sa til meg at jeg ikke engang får komme inn på skolen og motta leksene hennes, han la leksene hennes i sandkassen som du har ute, sier en pårørende til SVT.  Drapstallene i Sverige viser også at i 2023 ble flere kvinner og barn drept enn tidligere år. 
Drapet på en kjent gjengleders mor i Uppsala sjokkerte Sverige. Det ble sett på som en krigserklæring i gjengmiljøet. I rettssaken er fem personer tiltalt. Alle fem ble dømt. Ifølge en kriminolog er vold mot gjengmedlemmers familiemedlemmer en ny trend. Etter drapet lever slektninger i frykt og endrer livsstil.